ଭୁବନେଶ୍ୱରଃ ଦିନ ଗଡିବା ସହ ପାରଳାଖେମୁଣ୍ଡି ଏସିଏଫ ସୌମ୍ୟରଞ୍ଜନ ମୃତ୍ୟୁ ମାମଲାରେ ଆସୁଛି ଗୋଟିଏ ପରେ ଗୋଟିଏ ନୂଆ ତଥ୍ୟ । କେତେବେଳେ ସୌମ୍ୟଙ୍କ ପରିବାର ଲୋକେ ବିଦ୍ୟାଭାରତୀଙ୍କୁ ଦାୟୀ କରୁଛନ୍ତି ତ କେତେବେଳେ ବିଦ୍ୟାଭାରତୀ ନିଜ ସ୍ୱାସୀଙ୍କ ଚରିତ୍ର ଉପରେ ପ୍ରଶ୍ନ ଉଠାଉଛନ୍ତି। ଏପଟେ ସବୁ ଅଭିଯୋଗ, ପ୍ରମାଣ ମିଳିବା ପରେ ପୋଲିସର କାର୍ଯ୍ୟାନୁଷ୍ଠାନକୁ ନେଇ ପ୍ରଶ୍ନ ସୃଷ୍ଟି ଉଠିଛି ।\nପୁଲିସ ଆଉ କ୍ରାଇମବ୍ରାଞ୍ଚ ତଦନ୍ତରେ ତାଳମେଳ ରହୁନି। ଡିଏଫଓଙ୍କ ମୁଣ୍ଡ ଉପରେ ପ୍ରଭାବଶାଳୀଙ୍କ ହାତ ଥିବାରୁ ତାଙ୍କୁ ବଞ୍ଚାଇବା ପାଇଁ ପ୍ରଚେଷ୍ଟା ଚାଲିଥିବା ମଧ୍ୟ ଚର୍ଚ୍ଚା ହେଉଛି।\nପ୍ରଥମେ ପୋଲିସ, ମାଜିଷ୍ଟ୍ରେଟଙ୍କ ଉପସ୍ଥିତିରେ ସୌମ୍ୟଙ୍କ କ୍ୱାର୍ଟର ଖୋଲିବା ସମୟରେ ପୋଲିସ କହିଥିଲା ଯେ ସୌମ୍ୟଙ୍କ କ୍ୱାର୍ଟରରେ କୌଣସି ପୋଡା ଦାଗ ନାହିଁ । ପେପରରୁ ନିଆଁ ଲାଗିଥିବା କୁହାଯାଉଥିବା ବେଳେ କୌଣସି ପୋଡା ପେପର ମଧ୍ୟ କ୍ୱାର୍ଟରୁ ପାଇ ନ ଥିଲା ପୋଲିସ । ହେଲେ ଆଜି କ୍ରାଇବ୍ରାଞ୍ଚ ଡିଏସପି ବିଜୟ କୁମାର ମଲ୍ଲିକ କହିଛନ୍ତି ଯେ କ୍ୱାର୍ଟର ଯାଞ୍ଚ ପରେ ପଛ ପଟ କବାଟ ପୋଡି ଯାଇଛି । ଏହାସହ ମଶାରୀ ନେଟ୍ ରେ ମଧ୍ୟ ନିଆଁ ଲାଗିଛି । ତେବେ ପୋଲିସକୁ ପ୍ରଥମେ ପୋଡା ଦାଗ ଦେଖାଯାଉ ନ ଥିବା ବେଳେ କ୍ରାଇମବ୍ରାଞ୍ଚକୁ ପୋଡା ଦାଗ କିପରି ଦେଖାଗଲା । ତାହାକୁ ନେଇ ଏବେ ସନ୍ଦେହ ସୃଷ୍ଟି ହେଉଛି । ଏବେ ପ୍ରଶ୍ନ, ଡିଏଫଓଙ୍କୁ ବଞ୍ଚାଇବା ପାଇଁ ଏହା ଉଦ୍ୟମ କି ?\nତଦନ୍ତକୁ ଦିଗ ହରା କରାଯାଉଛି କି ?\nସେହିପରି ପ୍ରକୃତରେ ସୌମ୍ୟଙ୍କ ଦେହରେ କିପରି ନିଆଁ ଲାଗିଲା ସେ ନେଇ ପାଟି ଫିଟାଇ ନାହାନ୍ତି ତଦନ୍ତକାରୀ ଟିମ୍ । ଦିନକୁ ଦିନ ଯେତେ ତଥ୍ୟ ମିଳୁଛି ସେତେ ଅଡୁଆ ସୂତା ଭଳି ଗୁଡେଇ ହୋଇଯାଉଛି ଏହି ପ୍ରସଙ୍ଗ।
